b"\n_START_ARTICLE_\nPlaca solar\n_START_SECTION_\nEnergia t\xc3\xa8rmica o electricitat\n_START_PARAGRAPH_\nL'energia solar t\xc3\xa8rmica se sol usar per a escalfar aigua. \xc3\x89s molt habitual a hotels, on s'aprofita sobretot per l'aigua utilitzada per a rentar els llen\xc3\xa7ols, tovalloles i estovalles. Els usuaris particular l'usen per al bany, la rentadora, el rentaplats, piscines, etc. A m\xc3\xa9s, tamb\xc3\xa9 es pot fer passar aquesta aigua calenta per sota del terra per a escalfar-ho, en comptes d'un altre tipus de calefacci\xc3\xb3._NEWLINE_L'energia solar fotovoltaica s'usa de la mateixa manera que l'electricitat provinent de centrals t\xc3\xa8rmiques, nuclears, hidr\xc3\xa0uliques o de qualsevol altra mena. \xc3\x89s possible emmmagatzemar-la durant un cert temps. En moments en els quals el consum d'electricitat \xc3\xa9s menor que la producci\xc3\xb3, l'exc\xc3\xa9s es pot vendre a la xarxa, perqu\xc3\xa8 se n'aprofitin altres persones. En canvi, hi haur\xc3\xa0 moments en qu\xc3\xa8 l'obtinguda no \xc3\xa9s suficient per al que necessitem, llavors cal aportar a m\xc3\xa9s electricitat d'altres fonts, com per exemple la xarxa el\xc3\xa8ctrica habitual.\n_START_SECTION_\nAvantatges i inconvenients\n_START_PARAGRAPH_\nEl major avantatge \xc3\xa9s la sostenibilitat, no nom\xc3\xa9s perqu\xc3\xa8 es tracta d'una energia neta i la font de la qual es considera inesgotable, sin\xc3\xb3 per qu\xc3\xa8 el sol \xc3\xa9s una font a la qual tenen acc\xc3\xa9s la majoria de les persones, excepte, durant un temps de l'any, les que viuen als pols nord o sud. Se'n poden fer sistemes unifamiliars o petits, que no necessiten la gran infraestructura de les centrals t\xc3\xa8rmiques o nuclears, per exemple, per la qual cosa \xc3\xa9s relativament senzill instal\xc2\xb7lar-la a llocs a\xc3\xafllats o en pa\xc3\xafsos que disposin de grans pressupostos energ\xc3\xa8tics. Es pot acoblar a sistemes de cogeneraci\xc3\xb3._NEWLINE_Un inconvenient que actualment \xc3\xa9s impossible d'evitar t\xc3\xa8cnicament \xc3\xa9s que el rendiment dep\xc3\xa8n de la insolaci\xc3\xb3, i que l\xc3\xb2gicament la demanda de calor \xc3\xa9s sempre major quan n'hi a m\xc3\xa9s. Aix\xc3\xad, en una instal\xc2\xb7laci\xc3\xb3 rendible, en hivern sempre \xc3\xa9s necessari el suport d'un altre tipus d'obtenci\xc3\xb3 d'energia, i a la pr\xc3\xa0ctica fins i tot en estiu, alguns dies, tamb\xc3\xa9. Una setmana de pluja o amb el cel ennuvolat descarreguen tota l'electricitat o calor acumulada. Un altre possible inconvenient, evitable, \xc3\xa9s que actualment hi ha moltes persones no formades que proposen la instal\xc2\xb7laci\xc3\xb3 de plaques solars, sobretot a nivell familiar i comercial (hotels, cases rurals, apartaments, etc.), que no con\xc3\xa9ixen prou la tecnologia i que poden instal\xc2\xb7lar una placa incorrecta o malament o no prou rendible ni t\xc3\xa8cnica ni econ\xc3\xb2micament. Les instal\xc2\xb7lacions majors les calculen sempre enginyers especialitzats.\n_START_SECTION_\nPanells solars de pl\xc3\xa0stic\n_START_PARAGRAPH_\nActualment hom est\xc3\xa0 investigant una nova generaci\xc3\xb3 de c\xc3\xa8l\xc2\xb7lules fotovoltaiques modelables que es farien en materials sint\xc3\xa8tics org\xc3\xa0nics, com el pl\xc3\xa0stic o altres pol\xc3\xadmers. Aquestes c\xc3\xa8l\xc2\xb7lules podran ser molt lleugeres, primes i flexibles, que es podran enganxar com un adhesiu, el que permetr\xc3\xa0 cobrir amb ella les superf\xc3\xadcies d'objectes d'\xc3\xbas quotidi\xc3\xa0, com per exemple un paraig\xc3\xbces, per a, per exemple, carregar un ordinador, un m\xc3\xb2bil o una c\xc3\xa0mera mentre camines amb ell. Tamb\xc3\xa9 podrien servir en un futur per a fer llum."